જવાબમાં બૅટિંગમાં ઊતરેલી પરજિયા સોનીએ જીત માટેનો ૯૯નો આંકડો મેળવવા ધીમી અને મક્કમ શરૂઆત કરી હતી. બીજા અને ત્રીજા ક્રમે બૅટિંગમાં આવેલા અનુક્રમે પ્રેમલ મહાજન (૩૮) અને રાહુલ સોની (૩૪)ની મજબૂત ઇનિંગ્સ વડે ટીમ જીતના સ્કોર સુધી પહોંચી ગઈ હતી. ૬.૩ ઓવરમાં ૫૫ રને બીજી વિકેટમાં પ્રેમલ મહાજન આઉટ થતાં ટીમને જીત માટે ૨૧ બૉલમાં ૪૪ રન જોઈતા હતા ત્યારે ટેન્શનનો માહોલ જોવા મળ્યો હતો, પરંતુ પિચ પર હાજર રાહુલ સોનીએ એક છેડે ધુઆંધાર બૅટિંગ કરીને ૯મી ઓવરની શરૂઆતમાં જ્યારે સ્કોર ૬૬ હતો ત્યારે એ જ ઓવરમાં ઉપરાઉપરી ૩ સિક્સર વડે મિડ-ડેના હટકે રૂલ્સનો લાભ લઈને પાંચ બૉલમાં ૩૧ રન ફટકારીને ૮.૫ ઓવરમાં બે વિકેટે ૯૯ રન બનાવી લઈ શાનદાર વિજય મેળવ્યો હતો.